Svrček, Miloš, poslanec NR SR (2023-05-10):
Ďakujem pekne za slovo. Tak by som pokračoval v otvorenej rozprave. Na začiatku ešte som prečítal ten kratší pozmeňujúci návrh. Teraz by som prešiel k tomu druhému, dlhšiemu pozmeňujúcemu návrhu, ktorý bol ešte predložený na minulej schôdzi. V krátkosti odôvodnenie. Navrhujem zmenu v právnej úprave podmienok na zvolenie do funkcie podpredsedu úradu, konkrétne vypustenie podmienky disponovania s oprávnením na oboznamovanie sa s utajovanými skutočnosťami. Dôvodom je, že daná podmienka nemá z pohľadu ochrany utajovaných skutočností v tejto podobe zmysel. Cieľom bezpečnostných previerok je zabezpečiť, aby k utajovaným skutočnostiam získali prístup len osoby, ktoré zaručia ich ochranu. Bezpečnostné previerky teda sú nástrojom na získavanie, analýzu a vyhodnocovanie potenciálnych bezpečnostných rizík spojených s preverovaným subjektom, avšak v spojení s ich cieľom, ochranou utajovaných skutočností, a nie v spojení, v úvodzovkách, s posudzovaním dôveryhodnosti či inej vlastnosti kandidáta na verejnú funkciu. Inými slovami, vyžadujú sa, mali by sa vyžadovať všade tam, kde výkon danej funkcie bez príslušného oprávnenia nie je možný, resp. de facto paralyzuje chod inštitúcie, v ktorej sa funkcia vykonáva. To nie je prípad Úradu pre verejné obstarávanie, čo potvrdzuje nielen to, že previerkou disponuje jeho predseda zo zákona. teda pozícia štatutára je z tohto pohľadu alebo ohľadu zabezpečená, ale je to zrejmé aj z minulého fungovania úradu, kedy táto podmienka pre výkon funkcie neexistovala a činnosť úradu a ani výkon funkcie žiadnym spôsobom neobmedzovala. Ak by totižto prax výkonu funkcie ukázala, že je bezpečnostná previerka nevyhnutná aj pre podpredsedu, možno o ňu požiadať štandardným režimom počas výkonu jeho funkcie. V nadväznosti na túto zmenu sa teda upravujú týmto pozmeňujúcim návrhom, ktorý predkladám, súvisiace ustanovenia aj vrátane technických úprav odstraňujúcich technicky nevhodne formulované ustanovenia. Navrhujem taktiež novú úpravu pre počítanie, resp. plynutie lehoty na využitie žiadosti o nápravu. Kým totižto doterajšia právna prax alebo úprava lehoty na podanie žiadosti o nápravu v týchto prípadoch bola koncipovaná na báze spätného plynutia času, kedy sa lehota počítala spätne od konca lehoty na predkladanie ponúk, návrhov alebo žiadostí o účasť, tak navrhovaná úprava sa vracia k overenému konceptu alebo tomu postupu, ktorý sme mali ešte v zákone o verejnom obstarávaní do 31. 12. 2018, to jest, že plynutie lehoty na doručovanie žiadosti o nápravu sa odvíja od jednoznačne vymedzeného momentu do budúcna. V ďalších ustanoveniach riešim nasledovné: z dôvodu navrhovanej fakultatívnosti inštitútu odborného garanta sa navrhuje vypustiť aj možnosť zápisu do zoznamu odborných garantov na základe preukázania odbornej praxe. Uvedené podľa mňa však nebude mať vplyv na už zrealizované zápisy do zoznamu odborných garantov. Navrhovaná úprava napokon navrhuje vypustiť aj ustanovenie umožňujúce vyžadovať od odborného garanta poistenie zodpovednosti za škodu spôsobenú výkonom činnosti odborného garanta a to predovšetkým z dôvodu, že v praxi môže byť získanie takéhoto poistenia problematické. Navrhovanou úpravou taktiež korigujeme vecný rozsah výkonu kontroly pri poskytnutí príspevku zo strany Európskej únie alebo z prostriedkov Európskej únie, upravený v siedmej hlave šiestej časti zákona o verejnom obstarávaní. Tie dôvody predloženia sú ďalej popísané v odôvodnení. Možno ešte taký malý dodatok. Tento pozmeňujúci návrh aj ten, ktorý som čítal prvý, ten kratší, bol odkonzultovaný aj s Úradom pre verejné obstarávanie, preto došlo aj k tejto zmene toho pôvodného podaného poslaneckého návrhu. Ja si myslím, že je to konsenzus aj medzi nami, aj medzi Úradom pre verejné obstarávanie. S tým, že to bolo odkonzultované aj s poslaneckým klubom OĽANO, takže ja si myslím, že mala by byť na tom zhoda. Bolo to tak vyprecizované, aby to bolo aj vecou konsenzu týchto dotknutých poslaneckých klubov, ktoré som spomenul. Takže v krátkosti toľko odôvodnenie a teraz by som prešiel k odôvodneniu, teda k prečítaniu pozmeňujúceho a doplňujúceho návrhu poslancov Národnej rady Slovenskej republiky Miloša Svrčeka a Jozefa Hlinku k návrhu poslancov Národnej rady Slovenskej republiky Miloša Svrčeka a Jozefa Hlinku na vydanie zákona, ktorým sa mení a dopĺňa zákon č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov. V súlade s ustanoveniami zákona o rokovacom poriadku predkladáme nasledujúci pozmeňujúci a doplňujúci návrh poslancov Miloša Svrčeka a Jozefa Hlinku na vydanie zákona, ktorým sa mení zákon o verejnom obstarávaní. V návrhu zákona navrhujeme tieto zmeny a doplnenia: 1. V čl. I body 1 až 6 znejú: „1. V § 141 odsek 4 znie: „(4) Orgánom úradu môže byť fyzická osoba, ktorá a) je občanom Slovenskej republiky, b) má spôsobilosť na právne úkony a je bezúhonná, c) má vysokoškolské vzdelanie najmenej druhého stupňa a najmenej päť rokov odbornej praxe vo verejnom obstarávaní, d) disponuje aktívnou znalosťou anglického, nemeckého alebo francúzskeho jazyka, e) ak ide o predsedu úradu, je držiteľom platného osvedčenia Národného bezpečnostného úradu na oboznamovanie sa s utajovanými skutočnosťami stupňa utajenia Tajné.“ 2. V § 141 odsek 6 znie: „(6) Subjekt podľa ods. 1 je pred podaním návrhu na voľbu kandidáta na predsedu úradu oprávnený požiadať Národný bezpečnostný úrad o vykonanie bezpečnostnej previerky65ac) kandidáta na oboznamovanie sa s utajovanými skutočnosťami stupňa utajenia Tajné. Ak rovnakého kandidáta na predsedu úradu navrhujú viaceré subjekty podľa odseku 1, listiny na vykonanie bezpečnostnej previerky65ac) po dohode s kandidátom na predsedu úradu predkladá len jeden z navrhovateľov.“ 3. V § 164 odseky 5 a 6 znejú: „(5) Žiadosť o nápravu proti podmienkam uvedeným a) v oznámení podľa odseku 1 písm. a) musí byť doručená do desiatich dní odo dňa uverejnenia oznámenia podľa odseku 1 písm. a) v európskom vestníku, b) v dokumentoch podľa ods. 1 písm. b) v postupe zadávania nadlimitnej zákazky, nadlimitnej koncesie alebo v súťaží návrhov uverejnených podľa § 143 ods. 1 musí byť doručená do desiatich pracovných dní odo dňa ich uverejnenia podľa § 143 ods. 1; ak sa tieto dokumenty podľa § 43 ods. 3 alebo ods. 4 neuverejňujú, musí byť žiadosť o nápravu doručená do desiatich pracovných dní odo dňa ich poskytnutia alebo do desiatich pracovných dní odo dňa poskytnutia prístupu k príslušnému dokumentu, c) vo výzve na predkladanie ponúk v postupe zadávania podlimitnej zákazky musí byť doručená do siedmich dní odo dňa uverejnenia tejto výzvy vo vestníku, d) v dokumentoch podľa ods. 1 písm. b) v postupe zadávania podlimitnej zákazky uverejnených podľa § 113 ods. 5 musí byť doručená do siedmich pracovných dní odo dňa ich uverejnenia podľa § 113 ods. 5; ak sa tieto dokumenty podľa § 113 ods. 6 neuverejňujú, musí byť žiadosť o nápravu doručená do siedmich pracovných dní odo dňa ich poskytnutia alebo do siedmich pracovných dní odo dňa poskytnutia prístupu k príslušnému dokumentu. (6) Ak dôjde k zmene podmienok uvedených a) v oznámení podľa ods. 1 písm. a), žiadosť o nápravu proti tejto zmene musí byť doručená do desiatich dní odo dňa jej uverejnenia v európskom vestníku, b) v dokumentoch podľa ods. 1 písm. b) v postupe zadávania nadlimitnej zákazky, nadlimitnej koncesie alebo v súťaži návrhov, žiadosť o nápravu proti tejto zmene musí byť doručená do desiatich dní odo dňa jej uverejnenia v profile alebo jej poskytnutia podľa § 43 ods. 3 alebo 4, c) vo výzve na predkladanie ponúk v postupe zadávania podlimitnej zákazky, žiadosť o nápravu proti tejto zmene musí byť doručená do siedmich dní odo dňa jej uverejnenia vo vestníku, d) v dokumentoch podľa ods. 1 písm. b) v postupe zadávania podlimitnej zákazky, žiadosť o nápravu proti tejto zmene musí byť doručená do siedmich dní odo dňa jej uverejnenia v profile alebo jej poskytnutia podľa § 113 ods. 6.“ 4. V § 182 ods. 2 sa vypúšťa písmeno r). Doterajšie písmeno s) sa označuje ako písmeno r). 5. V § 184b odsek 1 znie: „(1) Verejný obstarávateľ, obstarávateľ a osoba podľa § 8 môže vykonávať činnosti vo verejnom obstarávaní prostredníctvom odborného garanta na verejné obstarávanie (ďalej len „odborný garant“).“ 6. V § 184b ods. 3 sa vypúšťa prvá veta. Čl. I bod 3 nadobúda účinnosť 15. júna 2023, čo sa primerane premietne do ustanovenia účinnosti návrhu zákona. Druhý novelizačný bod. Čl. I sa dopĺňa bodmi 7 až 18, ktoré znejú: 7. V § 184 ods. 6 sa vypúšťajú slová „alebo odborná prax vo verejnom obstarávaní v rozsahu podľa ods. 7“. 8. V § 184b sa vypúšťajú odseky 7 a 10 až 12. Doterajšie odseky 8 a 9 sa označujú ako odseky 7 a 8 a doterajší odsek 13 sa označuje ako odsek 9. 9. V § 184j odsek 2 znie: „(2) Úrad rozhodne o vyčiarknutí zo zoznamu odborných garantov toho kto bol právoplatne odsúdený za úmyselný trestný čin podľa § 184b ods. 8.“ 10. V § 184j sa vypúšťajú odseky 3 a 4. 11. V § 184k sa vypúšťajú odseky 2 až 4. Doterajšie odseky 5 a 6 sa označujú ako odseky 2 a 3. 12. § 184l a § 184m sa vypúšťajú. 13. V § 184o ods. 3 písm. a) sa slová „ods. 9“ nahrádzajú slovami „ods. 8“. 14. § 184o sa dopĺňa odsekmi 11 až 12, ktoré znejú: „(11) V zozname registrovaných osôb sa na webovom sídle úradu uverejňujú údaje uvedené v ods. 10, okrem údaja o mieste trvalého pobytu registrovanej osoby. 12. Úrad môže registrovanej osobe pozastaviť výkon činnosti z dôvodu podľa § 184m.“ 15. § 184p sa vypúšťa. 16. V § 184q ods. 1 prvá veta znie: „Ak ide o zákazku, rámcovú dohodu, koncesiu, alebo inú zmluvu, na ktorú sa poskytuje prijímateľovi podľa osobitného predpisu74ea (ďalej len „prijímateľ“), poskytovateľom príspevku alebo poskytovateľom príspevku na finančné nástroje podľa osobitného predpisu74f (ďalej len „poskytovateľ“) príspevok, alebo príspevok na finančné nástroje podľa osobitného predpisu,84g vykonáva sa predbežná kontrola, kontrola po uzavretí, alebo zmene zmluvy, koncesnej zmluvy alebo rámcovej dohody po ukončení súťaže návrhov, po zadaní zákazky na základe rámcovej dohody, po zadaní zákazky s využitím dynamického nákupného systému, alebo po ukončení postupu inovatívneho partnerstva po uzavretí zmluvy (ďalej len „kontrola“).“ Poznámka pod čiarou k odkazu 74 ea znie: „74ea	§ 3 písm. l) a s) zákona č. 121/2022 Z. z. o príspevkoch z fondov Európskej únie a o zmene a doplnení niektorých zákonov.“ 17. § 187n vrátane nadpisu sa vypúšťa. 18. Za § 187o sa vkladá § 187p, ktorý vrátane nadpisu znie: „§ 187p Prechodné ustanovenia k úpravám účinným od 15. júna 2023 (1) Žiadosť o nápravu, ktorá sa vzťahuje na verejné obstarávanie, pri ktorom bolo oznámenie o vyhlásení verejného obstarávania, oznámenie použité ako výzva na súťaž alebo výzva na predkladanie ponúk odoslané na uverejnenie do 14. júna 2023, sa doručuje v lehote podľa predpisov účinných od 15. júna 2023. (2) Žiadosť o nápravu, ktorá sa vzťahuje na verejné obstarávanie, preukázateľne začaté do 14. júna 2023, pri ktorom sa podľa predpisov účinných do 14. júna 2023 nevyžadovalo oznámenie o vyhlásení verejného obstarávania, oznámenie použité ako výzva na súťaž alebo výzva na predkladanie ponúk, sa doručuje v lehote podľa predpisov účinných od 15. júna 2023.“ Čl. I bod 18 nadobúda účinnosť 15. júna 2023, čo sa primerane premietne do ustanovenia účinnosti návrhu zákona. Ďakujem pekne.